《题陈希夷像》
元代·万石德躬

花项君王瓦棺冷，柴家陵上西风𦂳。殿前点检不知名，醉眼摩挲睨周鼎。

白昼龙虎行天阶，紫微小星何佔哉。先生大笑出门去，明日华山归去来。

山色还如旧时好，流水小桥散芳草。千载谁知驴背心，芒砀云深入孤岛。

汴城峨峨汴水流，江南江北数百州。春王未已晋王起，人间万岁更千秋。